حجت الاسلام مقصود علی ڈومکی :

انڈیا اسرائیل کے طرز پر کشمیریوں پر ظلم و ستم کر رہا ہے

مجلس وحدت مسلمین پاکستان کے مرکزی ترجمان نے کہا کہ اقوام متحدہ کشمیر میں جاری ظلم و بربریت کا نوٹس لے۔

خبر کا کوڈ: ۴۴۳۰۴۱

تاریخ: ۳۰ شهريور ۲۰۲۰ - ۱۳:۰۴

رسا نیوز ایجنسی کی رپورٹ کے مطابق کشمیر فاؤنڈیشن کے زیر اہتمام کشمیر کے مظلوم مسلمانوں سے یکجہتی کے لئے اور نائجیریا کے سیاہ فام انقلابی رہنما علامہ ابراہیم زکزاکی اور ان کی اہلیہ محترمہ کی آزادی کے لئے کوئٹہ پریس کلب کے سامنے احتجاجی مظاہرہ کیا گیا ۔

احتجاجی مظاہرے سے خطاب کرتے ہوئے مجلس وحدت مسلمین پاکستان کے مرکزی ترجمان حجت الاسلام مقصود علی ڈومکی نے کہا ہے کہ کشمیر میں مودی سرکار کے مظالم انتہائی افسوس ناک ہیں۔ انڈیا اسرائیل کے طرز پر کشمیریوں پر ظلم و ستم کر رہا ہے کشمیر میں طویل عرصے سے کرفیو اور لاک ڈاؤن کی صورتحال کے سبب نظام زندگی مفلوج ہے۔ اقوام متحدہ کشمیر میں جاری ظلم و بربریت کا نوٹس لے۔

انہوں نےکہا کہ عالمی شہرت یافتہ نائجیریا کے ممتاز انقلابی رہنما علامہ ابراہیم زکزاکی اور ان کی اہلیہ کو بلا جواز قید کیا گیا ہے ابراہیم زکزاکی عالمی سطح کے انقلابی رہنما ہیں۔ نائیجیرین حکومت کی جانب سے نائیجیریا کے سیاہ فام مسلمانوں کا قتل عام کیا گیا ہے۔ انہوں نےکہا کہ علامہ ابراہیم زکزاکی دنیا بھر کے کروڑوں انسانوں کے محبوب رہنما ہیں۔

نائیجیرین حکومت سے مطالبہ کرتے ہیں کہ وہ فی الفور علامہ ابراہیم زکزاکی کو آزاد کرے۔ انہوں نے کہا کہ ابراہیم زکزاکی گولیوں کی وجہ سے زخمی ہیں لہذا ان کے علاج کا بھی فل فور بندوبست کیا جائے۔ نائجیریا حکومت کے مظالم کی وجہ سے ان کی ایک آنکھ بھی ضائع ہو چکی ہے اور ہمیں ان کی زندگی کے حوالے سے شدید تحفظات ہیں۔

انہوں نے کہا کہ عالمی ادارے دنیا بھر میں سیاہ فام انسانوں پر ہونے والے مظالم کا نوٹس لیں۔ اس موقع پر کشمیر فاؤنڈیشن کی رہنما کوثر جعفری نے کہا کہ کشمیریوں کی جدوجہد آزادی ضرور کامیاب ہوگئی پاکستان کے عوام نے ہمیشہ کشمیر اور فلسطین کے مظلوموں کے حق میں آواز بلند کی ہے اور انشاءاللہ کشمیر عنقریب آزاد ہوگا۔

انہوں نے اسرائیل کی جانب سے فلسطین کی بستیوں پر اسرائیلی قبضے کو عالمی قوانین کی خلاف ورزی قرار دیتے ہوئے کہا کہ ہم فلسطین کے عوام کی جدوجہد آزادی کی حمایت کرتے ہیں۔اس موقع پر احتجاجی مظاہرے سے آئی ایس او کوئٹہ ڈویژن کے صدر برادر احسان علی کشمیر فاونڈیشن کے رہنما طفیل اکبر اور دیگر نے بھی خطاب کیا۔